Budaj, Ján, minister životného prostredia SR (2021-03-19):
Ďakujem pekne, pán predsedajúci. Vážené poslankyne, vážení poslanci, v tomto prípade ide o iniciatívny materiál, ktorého cieľom je prijať potrebné zákonné úpravy v súvislosti s vývojom pandemickej situácie COVID-19, a to v čo najskoršom možnom termíne. Ide tu o vytvorenie podmienok na zmiernenie následkov tých, u tých pacientov, u ktorých bola choroba 
COVID-19 s ťažkými a dlhotrvajúcimi následkami. Ide o formu kúpeľnej liečby, pričom úhrada nákladov spojených s očkovaním aj pre osoby, ktoré nemajú v Slovenskej republike verejné zdravotné poistenie. Ďalej sa zjednodušuje prístup k výkonu pracovných činností zdravotníckym pracovníkom zo zahraničia. Ďalej ide o úpravu týkajúcu sa zabezpečenia akreditácií vzdelávacích ustanovizní na zabezpečenie získania akreditácie a na kontinuálne pokračovanie ďalšieho vzdelávania zdravotníckych pracovníkov. Zrejme aj v tomto prípade predovšetkým pracovníkom, ktorých potrebujeme v tejto krízovej situácii zo zahraničia. Ďalej zjednodušenie preskripcie liekov počas krízovej situácie, umožnenie použitia nosových rýchlotestov na samodiagnostiku, úprava zodpovednostných vzťahov a procesu schvaľovania neregistrovaných liekov, možnosť lepšej koordinácie pri transportoch ťažko chorých pacientov medzi poskytovateľmi ústavnej zdravotnej starostlivosti a poskytnutie jednorazového odškodnenia pozostalým zdravotníckeho pracovníka, ktorého smrť by nastala v príčinnej súvislosti s ochorením COVID-19. Podľa § 89 ods. 1 zákona Národnej rady Slovenskej republiky č. 350/1996 o rokovacom poriadku sa navrhuje Národnej rade, aby vzhľadom na to, že môže dôjsť k ohrozeniu základných ľudských práv a slobôd a štátu hrozia značné hospodárske škody, schválila návrh zákona v skrátenom legislatívnom konaní. Vážený pán predsedajúci, vážené panie poslankyne, vážení páni poslanci, dovoľujem si vás požiadať o podporu tohoto skráteného legislatívneho konania. A dovoľujem si povedať aj niekoľko viet ku kontextu. Keď takto pred rokom, a to tu ešte vládla strana SMER, MOST a SNS, diskutovali najvyšší vládni predstavitelia – ministerka vnútra a predseda vlády – o vznikajúcej situácii, kamery zaznamenali neľútostnú iróniu, s ktorou sa zmienili o tom, že nech už urobia čokoľvek, zaplatia to tí, čo nastupujú, nech sa trápia. Nech riešia. V poriadku. Nová vláda po mnohých stránkach by bola bývala neskúsená a začiatočnícka, aj keby COVID nebol, veď to netreba tajiť. Prichádza tu k zmene garnitúr. Prichádza k pádu garnitúry, ktorá vládla viac než desaťročie, a nastupovala nová generácia. Ale prišiel COVID a ja tvrdím, že pracujme spoločne, aby táto krajina z tej pandémie vyviazla s čo najmenšími škodami. Pracujme spoločne, pretože smrť si nevyberá, nebude sa pýtať, či vaša mama alebo váš brat volili OĽANO alebo SMER. Pracujme spoločne a nehľadajme zámienky, prečo sa nedá, ale cesty, ako pomôcť ľuďom. Naše zákony, a trúfam si tvrdiť, že ani ústava, nepamätali na takúto okolnosť. Pozrite, aj tu sa ide upraviť, ako prevážať ťažko chorých alebo ako umožniť zahraničným kvalitným zdravotným pracovníkom, aby u nás rýchlejšie dostali akreditáciu na výkon zdravotníckej práce. Tu sa idú upravovať veci, o ktorých sa netušilo, že môžu nastať. Prečo by sme do zahraničia lifrovali v lietadle chorých, preboha? Veď to nikdy nebývalo. Áno, je to takmer ako vojna. Preto sa tomu aj hovorí mimoriadna situácia, mimoriadny stav. My bojujeme s pandémiou, ktorá sa počas toho roku zmutovala na násobne nebezpečnejšiu. Ten anglický variant, ktorý je dneska na Slovensku už vlastne monopolne, má oveľa väčšiu smrtnosť, zasahuje mladšie ročníky a aj táto novelizácia reaguje na to, že ľudia potrebujú doliečenie a budeme im to platiť, budeme im to podporovať, pretože v niektorých prípadoch ten COVID zanecháva trvalé následky na ľadvinách, na srdci a, samozrejme, najmä na dýchacom ústroji. Toto sú výzvy, ktoré sú pre všetkých poslancov a poslankyne sväté. Ja chápem, že opozícia hádže tzv. tie polienka pod nohy a vôbec sa necítim tým urazený alebo nejaký nahnevaný. Len aby sme si objasnili. A dokonca aby som aj vás všetkých, ktorí aj takzvane hádžete nejaké to polienko a iste skúsite to dať na Ústavný súd a nejak dokázať, že niekde sme urobili formálnu chybu, ale vôľa pomôcť ľuďom v najťažšej pandémii, akú naše generácie zažili, nám musí byť spoločná, dámy a páni. Preto vás prosím, aby ste popritom, že si teda plníte túto svoju opozičnú rolu, aby ste mysleli na ľudí. Ďakujem. (Potlesk.)